***Centrum voľného času Dúha, Koperníkova 24, 920 01 Hlohovec***

***Správa o výchovno – vzdelávacej činnosti***

***za školský rok 2022/2023***

*Správa je vypracovaná v zmysle :*

*1/ Vyhláška MŠ SR č. 435/2020 Z.z. z 30.12.2020 o štruktúre a obsahu správ o výchovno – vzdelávacej činnosti, jej výsledkoch a podmienkach škôl a školských zariadení.*

*2/ Vyhodnotenia plánov práce jednotlivých oddelení za školský rok 2022/2023.*

  ***Predkladá : Mgr. Lucia Kováčová***

***V Hlohovci, október 2023 Vypracovali : Mgr. Lucia Kováčová***

  *riaditeľka CVČ Dúha*

 ***Daniela Prokopová***

 *samostatný referent ŠZ*

***Identifikačné údaje o organizácii :***

Názov organizácie : Centrum voľného času Dúha

Právne postavenie : právny subjekt

Ekonomické postavenie : rozpočtová organizácia

Adresa : Koperníkova 24, 920 01 Hlohovec

Kontakty : 033/ 73 420 82, 73 420 84, 0911/ 288 350

 e-mail : duhahc@stonline.sk

 webová stránka : [www.cvcduha.sk](http://www.cvcduha.sk)

 facebook : Centrum voľného času Dúha

Vedúci zamestnanec : Mgr. Lucia Kováčová, riaditeľka CVČ Dúha

Kvalifikačné predpoklady : vysokoškolské vzdelanie II. stupňa

Poradný orgán : Rada školského zariadenia pri CVČ Dúha

 Predseda : Mgr. Marta Ondrišová

 oddelenie spoločenských vied a estetiky CVČ Dúha

**Zriaďovateľ :**

Názov : Mesto Hlohovec

Adresa : M. R. Štefánika 1, Hlohovec 920 01

Kontakt : 033/ 73 68 111

Adresa elektronickej pošty : msu@hlohovec.sk

***Informácie o činnosti Rady školského zariadenia pri CVČ Dúha:***

 V súlade s § 25 ods.3 a 4 zákona č.596/2003 Z.z. o štátnej správe v školstve a školskej samospráve v znení neskorších predpisov zloženie a počet členov rady školského zariadenia určí zriaďovateľ.
Zloženie rady školského zariadenia pri CVČ Dúha je nasledovné:

2 zvolení zástupcovia pedagogických zamestnancov – Mgr. Marta Ondrišová - PREDSEDA

 Mgr. Lenka Bejdáková
1 zvolený zástupca nepedagogických zamestnancov – Daniela Prokopová
2 zvolení zástupcovia rodičov – JUDr. PharmDr. Dagmar Masaryk

 Ing. Patrik Meliš
2 delegovaní zástupcovia zriaďovateľa - Ing. Juraj Frydecký

 Ing. Eva Korecová

 Rada školského zariadenia pri CVČ Dúha stretla v školskom roku 2022/2023 3-krát – / zápisnice zo zasadnutí v prílohe /. Rada ŠZ schválila a zobrala na vedomie Správu o výsledkoch a podmienkach výchovno-vzdelávacej činnosti CVČ Dúha za predchádzajúci rok, informácie o záujmových útvaroch - počte prihlásených, o počte vzdelávacích poukazov, o pripravovaných príležitostných podujatiach, o počte interných a externých zamestnancov, o pripravovaných aktivitách, o zapojení sa CVČ do projektov...

V mesiaci august sa uskutočnilo výberové konanie na pozíciu riaditeľa/riaditeľky CVČ. Svoju pozíciu obhájila Mgr. L. Kováčová.

***Údaje o počte členov v záujmových útvaroch :***

Počet záujmových útvarov : 32

Počet klubov CVČ : 3

Počet členov spolu : 430

Zoznam ZÚ : anglický jazyk pre MŠ / 12 ZÚ /,

 dúhové dielničky / 2 ZÚ /,

 dúhový ateliér / 1 ZÚ /

 florbal / 5 ZÚ /,

 zumba / 3 ZÚ /,

 strelecký / 1 ZÚ/,

 varím,varíš,varíme / 2 ZÚ /,

 futbal / 2 ZÚ /

 športový / 2 ZÚ /

 turistickým chodníkom / 1 ZÚ /

 joga / 1 ZÚ /

***Údaje o zamestnancoch :***

Počet zamestnancov : pedagogickí 6

 nepedagogickí 1 / samostatný referent ŠZ /

 1 / upratovačka – na dohodu /

 1 / správca siete – na dohodu /

 externí – vedúci ZÚ 5

Kvalifikačné predpoklady : úplné stredné odborné 2 vychovávatelia

pedagógov vysokoškolské II. stupňa 4 vychovávatelia

***Ďalšie vzdelávanie zamestnancov :***

Zamestnanci CVČ Dúha absolvovali nasledovné vzdelávania :

Mgr. Lucia Kováčová Inovačné vzdelávanie / MPC BA / - Využitie artefiletiky v edukačnom procese MŠ, ZŠ, SŠ, ZUŠ, CVČ

 Štúdium legislatívy, účasť na pracovných poradách organizovaných zriaďovateľom

Mgr. Marta Ondrišová Inovačné vzdelávanie / MPC BA / - Využitie artefiletiky v edukačnom procese MŠ, ZŠ, SŠ, ZUŠ, CVČ

Mgr. Lenka Bejdáková Inovačné vzdelávanie / MPC BA / - Využitie artefiletiky v edukačnom procese MŠ, ZŠ, SŠ, ZUŠ, CVČ

Daniela Prokopová Absolvovala sériu školení venovaných problematike aktuálneho účtovníctva a účtovnej uzávierky –TT

***Údaje o aktivitách a prezentácii zariadenia na verejnosti :***

„Vláda Slovenskej republiky uznáva, že popri formálnom vzdelávaní detí a mladých ľudí zohráva dôležitú úlohu ich neformálne vzdelávanie a práca s deťmi a mládežou, ktoré sa realizujú v čase mimo vyučovania, a preto podporí rozvoj príslušnej infraštruktúry a zabezpečí systémovú a transparentnú finančnú podporu neformálneho vzdelávania, vrátane umeleckého vzdelávania a voľnočasových aktivít.“ *Programové vyhlásenie vlády 2020*

 Jednou z organizácií, ktorá voľnočasovú činnosť v Hlohovci zabezpečuje je Centrum voľného času Dúha. Jeho hlavnou úlohou je vytvárať podmienky na výchovno-vzdelávaciu, záujmovú, rekreačnú a športovú činnosť pre deti a mládež v priebehu celého kalendárneho roku, vrátane školských prázdnin.

Táto činnosť sa realizuje prostredníctvom :

**1. Činnosti v záujmových útvaroch :**

 Od prvého októbra začali pracovať záujmové útvary, ktoré mali rôzne zameranie a deti si mali možnosť vybrať krúžok podľa svojich záľub. Krúžková činnosť dáva priestor na realizáciu záujmovej činnosti detí a mládeže, ktorá významnou mierou napomáha rozvoju jedinca a prispieva k jeho osobnému i spoločenskému rozvoju a uplatneniu. Slúži telesnému a duševnému rozvoju, rozširovaniu celkového kultúrneho a vzdelanostného obzoru človeka, tvorí významnú náplň jeho voľného času, je zdrojom uspokojenia a radosti, teda sebarealizácie. O krúžkovú činnosť majú záujem prevažne deti I. stupňa ZŠ, o klubovú činnosť / posilňovňa, biliard, stolný tenis, internet, stolný futbal.../ majú záujem žiaci II. stupňa ZŠ a študenti SŠ, VŠ.

V školskom roku 2022/2023 bolo do záujmových útvarov a do klubu CVČ Dúha spolu prihlásených  **430 členov.**

Niektoré záujmové útvary vedieme v iných priestoroch – telocvičňa ZŠ s MŠ A. Felcána, v mestskej telocvični, v priestoroch MŠ, v priestoroch ZŠ Podzámska.

To čo sa členovia záujmových útvarov naučia, majú možnosť prezentovať na rôznych kultúrno – spoločenských a športových akciách, ktoré organizuje CVČ, alebo rôzne inštitúcie s ktorými spolupracujeme.

**2. Príležitostnej činnosti :**

 Počas školského roka 2022/2023 CVČ zorganizovalo **94 podujatí** na ktorých sazúčastnilo **7 318 účastníkov.**. Boli to najmä okresné kolá predmetových olympiád, ale aj okresné kolá športových súťaží. Spolupracujeme s Regionálnym úradom školskej správy v Trnave – našou metodičkou je Mgr. Nina Vakulová.

Pripravili sme spevácke a recitačné súťaže, súťaže s vianočnou tematikou, výstavy na rôzne témy do ktorých sa zapojili MŠ, ZŠ, ŠKD, SŠ okresu Hlohovec.

Úzko spolupracujeme so zriaďovateľom Mestom Hlohovec pri organizovaní celomestských podujatí kultúrneho, alebo športového charakteru.

Máme vynikajúcu spoluprácu s divadlami a ponúkame školám rôzne predstavenia, ktoré pre nich zabezpečíme.

Sme hlavným organizátorom Hlohovských hier mládeže, tradičného bežeckého podujatia Jarný beh, spolupracujeme pri Župnej olympiáde stredoškolskej mládeže...

Spolupracujeme s Regionálnym úradom verejného zdravotníctva v Trnave pri zabezpečovaní odborných prednášok na rôzne témy – fajčenie, drogy, rodičovstvo a ponúkame tieto prednášky školám.

V apríli sme začali so zápisom detí na letnú činnosť – na pobytový tábor ako aj prímestské tábory. Zorganizovali sme 7 prímestských táborov a 1 pobytový tábor. Naša letná činnosť je vysoko hodnotená ako zo strany detí, ale aj rodičov, ktorí nám dávajú veľmi pozitívnu spätnú väzbu od svojich detí, ktoré sa k nám veľmi tešia a sú nadšené z bohatého programu, ktorý pre nich pripravíme.

 CVČ Dúha sa svojou širokou ponukou rôznych kultúrnych, športových a osvetových podujatí nemalou mierou podieľa na efektívnom a cieľavedomom trávení voľného času obyvateľov Hlohovca a jeho okolia.

**3. Spontánnej činnosti :**

CVČ Dúha ponúka v pracovných dňoch od 8.00 – 18.00 hod. svoje priestory na spontánnu činnosť deťom, mládeži ale aj dospelým záujemcom, ktorí majú možnosť zacvičiť si v posilňovni, zahrať stolný tenis, stolný futbal, biliard, v spoločenskej miestnosti sa môžu hrať spoločenské hry, sledovať filmy a pod.

**4. Prázdninovej činnosti :**

 Počas letných prázdnin naše zariadenie ponúklo 1 pobytový tábor v Rekreačnom zariadení – Hotel František Lazy pod Makytou a 7 prímestských táborov . Na našich aktivitách sa zúčastnilo 220 detí. Letná činnosť je pre nás veľmi úspešná, deti aj rodičia prejavujú o naše aktivity veľký záujem, čo nás samozrejme veľmi teší. Snažíme sa každoročne pripraviť atraktívny program zameraný na spoznávanie nášho regiónu, histórie, prírody...

CVČ Dúha svojimi hodnotnými a pozitívne zameranými aktivitami ponúka mladým ľuďom alternatívu trávenia voľného času a odpútava ich pozornosť od sociálno – patologických javov, ktoré veľmi negatívne zasahujú do života dnešných mladých ľudí.

Činnosť CVČ Dúha je zabezpečovaná v zmysle legislatívy pre školské zariadenia : Zákon 245/2008 Z.z. o výchove a vzdelávaní, zákon č. 138/2019 Z.z., Vyhlášky MŠ SR č. 306/2009 Z.z. o školskom klube, školskom stredisku záujmovej činnosti, centre voľného času, školskom hospodárstve a stredisku odbornej praxe, Vyhláška č.22/2022 o školských výchovno – vzdelávacích zariadeniach, §6,9,24 zákona č. 596/2003 Z.z., Zákon č. 282/2008 Z.z. o podpore práce s mládežou, Pedagogicko-organizačné pokyny pre školy a školské zariadenia na daný školský rok, Stratégie Slovenskej republiky pre mládež na roky 2021 – 2028 – opatrenia 5.1.5,6.1.2,8.1.1,8.1.3,9.1.4,9.1.6.

Výchova a vzdelávanie v slovenskej spoločnosti sa považuje v zmysle programového vyhlásenia za základný prostriedok jej ďalšieho rozvoja a rozhodujúcu podmienku jej úspešného adaptovania sa v integrujúcom európskom priestore.

***Propagácia činnosti na verejnosti :***

 CVČ svoje aktivity smeruje k občanom mesta a veľmi úzko spolupracuje s regionálnymi médiami:

* HTV, informácie uverejňuje mesačník Život v Hlohovci , na oficiálnych stránkach mesta, na [www.hcregion.sk](http://www.hcregion.sk), na našej webovej stránke
* prostredníctvom plagátov v školách a nástenkách v meste
* fotogaléria na webovej stránke CVČ
* fotodokumentácia z podujatí na nástenkách  v priestoroch CVČ
* na facebooku CVČ Dúha

***Údaje o projektoch, do ktorých je zariadenie zapojené :***

**Projekt : / názov/ Vyhlasovateľ : Úspešnosť :**

1. Mc Donald´s CUP – futbalový turnaj Class Agency úspešný

2. Hollého pamätník – okresné kolo recitačnej súťaže Nocka BA úspešný

3. Športový festival detí a mládeže v Hlohovci Nadácia SPP úspešný

4. Chcem byť farmár, influencer, alebo tiktoker? Nadácia Pontis – Bekaert pomáha úspešný

5. Kultúra je v každom z nás TTSK úspešný

6. Športový festival detí a mládeže v Hlohovci TTSK úspešný

7. Florbal – šport mladej generácie Nadácia Pontis – Bekaert pomáha úspešný

***Údaje o výsledkoch inšpekčnej činnosti vykonanej Štátnou školskou inšpekciou v zariadení :***

 V školskom roku 2022/2023 nebola v našom zariadení vykonaná komplexná inšpekcia.

***Údaje o priestorových a materiálno – technických podmienkach :***

 CVČ Dúha sídli v prenajatých priestoroch v objekte ZŠ na Koperníkovej ulici. Má v prenájme 4 miestnosti / zborovňa, riaditeľňa, učebňa, posilňovňa / , 1 chodbu a pre športové účely aj telocvičňu.

 Chodba bola predelená sadro-kartónovou stenou, čím vznikla ďalšia miestnosť, ktorá sa využíva ako sklad.

 Materiálne vybavenie CVČ je v súčasnosti na dobrej úrovni. Priestory sú vybavené moderným a funkčným nábytkom, takisto sú vybavené výpočtovou technikou pre činnosť vychovávateľov, administratívy a riaditeľky CVČ. Každoročne sa nám darí modernizovať naše priestory. V spolupráci so zriaďovateľom Mestom Hlohovec sa nám podarilo vymeniť staré koberce v učebni a v zborovni za nové, moderné PVC. V budúcnosti by sme chceli takúto výmenu zrealizovať aj v riaditeľni a na chodbe CVČ.

 V spolupráci s ZŠ Podzámska sme rozšírili našu ponuku záujmových útvarov aj na tejto škole z dôvodu dopytu rodičov a žiakov o naše krúžky / pre deti z tejto školy sú naše priestory ďaleko, tak sa chceme priblížiť my k nim/.

***Údaje o finančných prostriedkoch :***

CVČ Dúha je mestskou rozpočtovou organizáciou, preto hlavným príjmom organizácie je pridelený rozpočet od zriaďovateľa.

Inými príjmami zariadenia sú : finančné prostriedky za získané vzdelávacie poukazy, finančné prostriedky od členov záujmových útvarov, finančné prostriedky z letnej činnosti – tábory, finančné prostriedky z obcí a finančné prostriedky z projektov.

***Vyhodnotenie koncepčného zámeru v školskom roku :***

 V školskom roku 2022/2023 si CVČ Dúha stanovilo ciele a úlohy, ktoré sa snažilo napĺňať. Hlavným cieľom CVČ bolo viesť deti a mládež k tomu, aby chápali a prežívali svoj voľný čas ako osobnú a spoločenskú hodnotu. Vytvorením záujmových útvarov, klubov a zorganizovaním príležitostných podujatí sa CVČ stalo poskytovateľom neformálneho vzdelávania pre deti, mládež a verejnosť v našom meste.

 Filozofiou nášho zariadenia je smerovať výchovno-vzdelávaciu činnosť k príprave mladej generácie na život tak, aby bola schopná kriticky a tvorivo myslieť a účinne riešiť životné problémy. Dávame šancu každému nášmu klientovi, aby sa rozvíjal podľa svojich schopností a tak mu umožnil zažiť úspech, ocenenie, pochvalu a povzbudenie k motivácii záujmov.

**„ Schopnosť rozumne využívať voľný čas je znakom najvyššieho stupňa kultúry“**

***Návrhy na zlepšenie výchovno- vzdelávacej a materiálno- technickej úrovne :***

V školskom roku 2023/2024 je potrebné zlepšiť úroveň práce v oblastiach :

**a/ výchovno-vzdelávacej :**

* v pravidelnej a príležitostnej činnosti posilňovať systémový prístup z hľadiska záujmov a potrieb detí a mládeže
* naďalej spolupracovať s našimi externistami
* získavať nových nadšencov pre prácu s deťmi a mládežou
* rozširovať našu ponuku záujmových útvarov o nové – atraktívne krúžky
* spolupracovať so všetkými subjektmi, ktorých náplňou sú voľnočasové aktivity pre všetkých obyvateľov nášho mesta a jeho širokého okolia
* nadviazať spoluprácu s mládežníckymi organizáciami, ktoré sa špecializujú na prácu s mládežou
* podporovať informačné a poradenské aktivity pre deti a mládež v oblasti využívania voľného času
* zintenzívniť aktivity podporujúce prevenciu sociálno – patologických javov
* vychovávať aktívneho občana schopného žiť v otvorenej informačnej spoločnosti

**b/ materiálno-technickej :**

* zakúpiť nový počítač do zborovne a do riaditeľne – využiť možnosti projektovej výzvy
* v spolupráci so zriaďovateľom zmodernizovať priestory riaditeľne – výmena starého koberca za PVC
* dokúpiť športové náradie a náčinie pre členov ZÚ a našich návštevníkov

**c/ v oblasti ďalšieho vzdelávania zamestnancov :**

* zvyšovať kvalifikáciu a odbornú spôsobilosť zamestnancov CVČ formou štúdia a účasti na rôznych školeniach, kurzov, seminárov...
* motivovať k samoštúdiu odbornej literatúry

*Správa o výchovno – vzdelávacej činnosti za školský rok 2022/2023 bola prejednaná na pedagogickej rade a v Rade CVČ.*

 Mgr. Lucia Kováčová

 riaditeľka CVČ Dúha Hlohovec